Ynni, Cymru Enwi, cychwyn a chymhwyso 1 1 Enw’r Rheoliadau hyn yw Rheoliadau Trwyddedu Petrolewm (Ffioedd) (Cymru) 2018 a deuant i rym ar 1 Hydref 2018. 2 Mae’r Rheoliadau hyn yn gymwys o ran Cymru. Dehongli 2 Yn y Rheoliadau hyn— ystyr “atal ffynnon dros dro” (“ well suspension ”) yw atal defnyddio ffynnon dros dro fel y gellir ei hailddefnyddio at ddiben drilio neu waith arall; ystyr “cynnig ardal ddatblygu” (“ development area proposal ”) yw cynnig a gyflwynir yn unol â thrwydded datblygu a fforio petrolewm sy’n diffinio’r lleoliadau daearyddol o fewn maes petrolewm pan fo’r trwyddedai yn cynnig gwneud gwaith datblygu a chynhyrchu gan gynnwys, pan fo’n berthnasol, cynllun sy’n nodi’r gweithgareddau i’w gwneud; ystyr “cynnig ardal gadw” (“ retention area proposal ”) yw cynnig a gyflwynir yn unol â thrwydded datblygu a fforio petrolewm sy’n diffinio lleoliadau daearyddol pan fo’r trwyddedai yn cynnig gwneud gweithgareddau fforio a gwerthuso; mae “ffynnon” (“ well ”) yn cynnwys twll turio; ystyr “gweithredwr” (“ operator ”) yw person sydd wedi ei benodi’n weithredwr gosod, yn weithredwr ffynnon neu’r ddau; ystyr “hysbysu” (“ notify ”) yw hysbysu’n ysgrifenedig; ystyr “rhaglen ddatblygu a chynhyrchu” (“ development and production programme ”) yw rhaglen a gyflwynir yn unol â thrwydded petrolewm sy’n nodi’r mesurau y cynigir eu cymryd mewn cysylltiad â datblygu a chynhyrchu maes petrolewm; ystyr “rhaglen waith” (“ work programme ”) yw rhaglen sydd wedi ei nodi mewn atodlen i drwydded petrolewm sy’n nodi’r archwiliadau sydd i’w cynnal yn ystod y tymor cychwynnol, gan gynnwys unrhyw arolwg daearegol drwy unrhyw ddull ffisegol neu gemegol ac unrhyw brofion drilio; ystyr “Rheoliadau 2015” (“ the 2015 Regulations ”) yw Rheoliadau Trwyddedu Petrolewm (Ceisiadau) 2015 ; mae i “trwydded datblygu a fforio petrolewm” yr ystyr a roddir i “petroleum exploration and development licence” yn rheoliad 2 o Reoliadau 2015; mae i “trwydded draenio methan” yr ystyr a roddir i “methane drainage licence” yn rheoliad 2 o Reoliadau 2015; mae i “trwydded fforio petrolewm tua’r tir” yr ystyr a roddir i “landward petroleum exploration licence” yn rheoliad 2 o Reoliadau 2015; ystyr “trwydded petrolewm” (“ petroleum licence ”) yw trwydded a roddir o dan adran 3 o Ddeddf Petrolewm 1998 (chwilio am betrolewm, ei durio a chael gafael arno) neu o dan adran 2 o Ddeddf Petrolewm (Cynhyrchu) 1934 (trwyddedau i chwilio am betrolewm a chael gafael arno) ; ac ystyr “trwyddedai” (“ licensee ”) yw deiliad trwydded petrolewm. Y ffioedd sy’n daladwy ar gyfer cais am drwydded petrolewm 3 Rhaid i berson sy’n gwneud cais i Weinidogion Cymru am drwydded petrolewm a restrir yng ngholofn gyntaf Tabl 1 dalu’r ffi gyfatebol yn ail golofn y tabl hwnnw. Tabl 1 Math o drwydded Y ffi sy’n daladwy Trwydded fforio petrolewm tua’r tir £500 Trwydded draenio methan £50 Trwydded datblygu a fforio petrolewm £1,400 Ffi am gydsyniad ar gyfer rhaglen ddatblygu a chynhyrchu 4 1 Rhaid i drwyddedai sy’n gwneud cais i Weinidogion Cymru am gydsyniad ar gyfer rhaglen ddatblygu a chynhyrchu dalu ffi. 2 Mae swm y ffi sy’n daladwy o dan baragraff (1) yn cael ei bennu gan y fformiwla— £ 595 × A × B pan fo— A yn nifer y diwrnodau; a B yn nifer y swyddogion sy’n ofynnol er mwyn gwneud penderfyniad ynghylch y cais. 3 Rhaid i’r ffi sy’n daladwy o dan baragraff (1) gael ei thalu o fewn 30 diwrnod i’r adeg y mae Gweinidogion Cymru yn hysbysu’r trwyddedai am y penderfyniad ynghylch y cais oni bai bod Gweinidogion Cymru yn hysbysu’r trwyddedai y caniateir i’r ffi gael ei thalu ar ddyddiad diweddarach. 4 Ym mharagraff (2), ystyr “swyddog” (“ officer ”) yw person a gymerir ymlaen gan Weinidogion Cymru, neu ar eu rhan, i gyflawni’r swyddogaeth y mae’r ffi berthnasol yn daladwy mewn cysylltiad â hi. Y ffi sy’n daladwy am gydsyniad ar gyfer cynnig ardal gadw neu gynnig ardal ddatblygu 5 1 Rhaid i drwyddedai sy’n gwneud cais i Weinidogion Cymru am gydsyniad ar gyfer cynnig ardal gadw neu gynnig ardal ddatblygu dalu ffi o £1068 os yw Gweinidogion Cymru yn rhoi cydsyniad. 2 Rhaid talu’r ffi sy’n daladwy o dan baragraff (1) o fewn 30 diwrnod i’r adeg y mae Gweinidogion Cymru yn hysbysu’r trwyddedai am y penderfyniad ynghylch y cais oni bai bod Gweinidogion Cymru yn hysbysu’r trwyddedai y caniateir i’r ffi gael ei thalu ar ddyddiad diweddarach. Ffioedd penodedig sy’n daladwy am gydsyniadau eraill 6 1 Rhaid i drwyddedai sy’n gwneud cais i Weinidogion Cymru am gydsyniad ar gyfer gweithgaredd neu fater a restrir yng ngholofn gyntaf Tabl 2 dalu’r ffi gyfatebol yn ail golofn y tabl hwnnw. 2 Yn ddarostyngedig i baragraff (3) , rhaid talu’r ffi sy’n daladwy o dan baragraff (1) ar adeg gwneud y cais, oni bai bod Gweinidogion Cymru yn hysbysu’r trwyddedai y caniateir i’r ffi gael ei thalu ar ddyddiad diweddarach. 3 Mewn perthynas â’r gweithgareddau a restrir ym mharagraff (4), rhaid i’r ffi sy’n daladwy o dan baragraff (1) gael ei thalu o fewn 30 diwrnod i’r adeg y mae Gweinidogion Cymru yn hysbysu’r trwyddedai am y penderfyniad ynghylch y cais oni bai bod Gweinidogion Cymru yn hysbysu’r trwyddedai y caniateir i’r ffi gael ei thalu ar ddyddiad diweddarach. 4 Mae’r gweithgareddau fel a ganlyn— a cais am gydsyniad i estyn tymor cychwynnol, ail dymor neu dymor terfynol trwydded petrolewm; b cais am gydsyniad i ddiwygio rhaglen waith. Tabl 2 Gweithgaredd neu fater y mae cydsyniad yn ofynnol ar ei gyfer Y ffi sy’n daladwy Drilio prif ffynnon £729 Drilio ffynnon ddargyfeirio sy’n fforchio o’r brif ffynnon i leoliad targed gwahanol i’r brif ffynnon £596 Gosod neu ailosod offer mewn ffynnon at ddiben galluogi cynhyrchu neu chwistrellu hydrocarbon £566 Cael gafael ar betrolewm o ardal drwyddedig £1,052 Newid cydsyniad er mwyn cael gafael ar betrolewm o ardal drwyddedig £1,052 Llosgi neu awyru petrolewm o ffynnon £765 Newid cydsyniad i losgi neu awyru petrolewm o ffynnon £765 Atal ffynnon dros dro £596 Ailddechrau defnyddio unrhyw ffynnon sydd wedi ei hatal dros dro £566 Cefnu ar ffynnon yn barhaol £566 Newid trwyddedai trwydded petrolewm £401 Newid y buddiolwr hawliau a roddir gan drwydded petrolewm £401 Penodi gweithredwr o dan drwydded petrolewm £1,201 Estyn tymor cychwynnol, ail dymor neu dymor terfynol trwydded petrolewm £1,000 Diwygio rhaglen waith £1,000 Y ffi sy’n daladwy er mwyn pennu maes olew 7 1 Rhaid i drwyddedai sy’n gwneud cais i Weinidogion Cymru am benderfyniad o dan Atodlen 1 i Ddeddf Trethu Olew 1975 (pennu meysydd olew) dalu ffi o £1,124. 2 Rhaid i’r ffi sy’n daladwy o dan baragraff (1) gael ei thalu o fewn 30 diwrnod i’r adeg y mae Gweinidogion Cymru yn hysbysu’r trwyddedai am y penderfyniad ynghylch y cais oni bai bod Gweinidogion Cymru yn hysbysu’r trwyddedai y caniateir i’r ffi gael ei thalu ar ddyddiad diweddarach. Talu ffioedd 8 1 Rhaid i ffi sy’n daladwy o dan y Rheoliadau hyn gael ei thalu yn y fath fodd ag y mae Gweinidogion Cymru yn ei bennu. 2 Nid yw ffi wedi ei thalu o dan y Rheoliadau hyn hyd nes bod Gweinidogion Cymru wedi cael swm cyfan y ffi mewn arian cliriedig. 3 Mae ffi sy’n ddyledus o dan y Rheoliadau hyn yn adferadwy fel dyled sifil. Lesley Griffiths Ysgrifennydd y Cabinet dros Ynni, Cynllunio a Materion Gwledig, un o Weinidogion Cymru 4 Medi 2018